## Uredba o radnoj i materijalnoj obvezi

### NN 71/2005 (10.6.2005.), Uredba o radnoj i materijalnoj obvezi

# VLADA REPUBLIKE HRVATSKE

**1396**

Na temelju članka 8. stavka 1. točke 19. Zakona
o obrani (»Narodne novine«, br. 33/2002 i 58/20202)
Vlada Republike Hrvatske je na sjednici održanoj 2. lipnja 2005. donijela

## UREDBU

### o radnoj i materijalnoj obvezi

I. OPĆE ODREDBE

Članak 1.

Ovom se Uredbom uređuje izvršavanje radne i
materijalne obveze za potrebe Oružanih snaga odnosno obrane Republike Hrvatske.

U području radne obveze ovom se Uredbom uređuje:
ocjenjivanje zdravstvene sposobnosti, evidencija, raspoređivanje, pozivanje,
poduka i vježbe obveznika radne obveze.

U području materijalne obveze ovom se Uredbom
uređuje: evidencija materijalnih sredstava, način preuzimanja i predaje
sredstava te druga pitanja važna za izvršavanje materijalne obveze u ratnom stanju
i stanju neposredne ugroženosti.

II. RADNA OBVEZA

Članak 2.

Radna obveza građana je izvršavanje poslova i
radnih zadaća u pravnim osobama, tijelima državne vlasti odnosno tijelima
državne uprave te obavljanje povremenih poslova za potrebe Oružanih snaga
odnosno obrane Republike Hrvatske u ratnom stanju i stanju neposredne
ugroženosti.

Obveznici radne obveze su svi za rad sposobni
građani koji su navršili 18 godina, a nisu stariji od 55 godina (žene) odnosno
65 godina (muškarci) i nisu izuzeti od radne obveze u skladu s odredbama Zakona
o obrani.

*Ocjenjivanje zdravstvene sposobnosti*

Članak 3.

Obveznici radne obveze koji su vojni obveznici
smatraju se zdravstveno sposobnima za izvršavanje radne obveze na temelju i u
skladu s posljednjom ocjenom novačkog povjerenstva.

Zahtjev za ponovnu ocjenu zdravstvene
sposobnosti na novačkom povjerenstvu podnosi se uredu za obranu u kojem se
vojni obveznici vode u vojnoj evidenciji.

Ocjenu zdravstvene sposobnosti vojnog obveznika
donose novačka povjerenstva na temelju zdravstvene dokumentacije, ne starije od
6 mjeseci, koju je izdala ovlaštena zdravstvena ustanova.

Članak 4.

Obveznici radne obveze koji nisu vojni obveznici
smatraju se zdravstveno sposobnima za izvršavanje radne obveze ako im u
redovitom postupku za ocjenjivanje radne sposobnosti nije utvrđena opća ili
profesionalna nesposobnost za rad.

Obveznici radne obveze kojima je utvrđena
profesionalna nesposobnost za rad mogu se raspoređivati samo na poslove i
zadaće u skladu s preostalom radnom sposobnosti.

*Evidencija*

Članak 5.

Evidenciju obveznika radne obveze koji su ujedno
i vojni obveznici vode uredi za obranu, tijela državne vlasti, tijela državne
uprave i pravne osobe kod kojih su obveznici radne obveze raspoređeni na radnu
obvezu.

Evidenciju obveznika radne obveze koji nisu
vojni obveznici vode uprave za obranu prema mjestu prebivališta obveznika radne
obveze i tijela kod kojih su obveznici radne obveze raspoređeni na radnu
obvezu.

Evidenciju iz stavka 1. ovoga članka uredi za
obranu vode u skladu s Uputama o vođenju evidencije vojnih obveznika.

*Raspoređivanje*

Članak 6.

Obveznici radne obveze raspoređuju se u skladu s
planovima obrane na poslove i radne zadaće prema njihovim stručnim
kvalifikacijama i sposobnostima radi izvršavanja poslova i radnih zadaća u ratnom
stanju i stanju neposredne ugroženosti.

Na poslove i radne zadaće u tijela državne
vlasti, tijela državne uprave i pravne osobe u pravilu se raspoređuju obveznici
radne obveze koji su njihovi zaposlenici.

Obveznici radne obveze mogu se iznimno rasporediti
u tijelo u kojem nisu zaposlenici bez obzira na mjesto prebivališta.

Članak 7.

Obveznike radne obveze koji su vojni obveznici
na radnu obvezu raspoređuju nadležne uprave za obranu, a raspored im
priopćavaju uredi za obranu u kojima se vode u vojnoj evidenciji.

Obveznike radne obveze koji nisu vojni
obveznici, a zaposlenici su tijela kod kojeg se raspoređuju, na radnu obvezu
raspoređuje i priopćuje im raspored nadležna osoba tog tijela.

Obveznike radne obveze koji nisu vojni
obveznici, a raspoređuju se u tijelo kod kojeg nisu zaposleni, na radnu obvezu
raspoređuju i priopćavaju im raspored uprave za obranu nadležne prema mjestu
prebivališta obveznika radne obveze.

*Pozivanje, poduka i vježbe*

Članak 8.

Pozivanje obveznika radne obveze na radnu obvezu,
poduku ili vježbu provode tijela nadležna za njihovo raspoređivanje odnosno
priopćavanje rasporeda.

Pozivanje na radnu obvezu provodi se u skladu s
propisima o mobilizaciji.

Poziv na poduku, vježbu ili drugi oblik
osposobljavanja dostavlja se obvezniku radne obveze najkasnije 30 dana prije
dana određenog za početak izvođenja poduke, vježbe ili drugog oblika
osposobljavanja.

Članak 9.

Obveznici radne obveze koji imaju utvrđen
raspored na radnu obvezu mogu se pozivati na poduku, vježbe i druge oblike
osposobljavanja.

Poduci, vježbama i drugim oblicima
osposobljavanja podliježu obveznici raspoređeni na poslove i radne zadaće koji
se tehnološki ili organizacijski razlikuju od poslova i radnih zadaća koje ti
obveznici obavljaju u miru.

III. MATERIJALNA OBVEZA

Članak 10.

U ratnom stanju i stanju neposredne ugroženosti
građani i pravne osobe imaju materijalnu obvezu.

Članak 11.

Za potrebe popune materijalnog ustroja Oružanih
snaga Republike Hrvatske kao i za potrebe obavljanja djelatnosti tijela državne
vlasti i pravnih osoba posebno važnih za obranu države na pismeni zahtjev
uprave za obranu, građani i pravne osobe dužni su ustupiti materijalna sredstva
koja su na popisu materijalnih sredstava za potrebe obrane države.

Vrstu materijalnih sredstava koja se mogu staviti
na popise materijalnih sredstava za potrebe obrane države određuje Vlada
Republike Hrvatske.

*Evidencija sredstava*

Članak 12.

Popise i evidenciju materijalnih sredstava za
potrebe obrane države vode nadležna tijela državne uprave.

Pri uvođenju u popis i vođenju evidencije iz
stavka 1. ovoga članka uprave za obranu služe se podacima o materijalnim
sredstvima iz službenih evidencija nadležnih središnjih tijela državne uprave
odnosno podacima iz evidencija pravnih osoba za materijalna sredstva u njihovu
vlasništvu koja se ne vode u službenim evidencijama.

Građani i pravne osobe obvezni su i u miru
ustupiti materijalna sredstva s popisa materijalnih sredstava za potrebe obrane
radi pregleda sredstava i održavanja vježbi.

Naputak o načinu vođenja evidencija iz stavka 1.
ovoga članka donosi ministar obrane.

Članak 13.

Središnja tijela državne uprave koja vode
službene evidencije o materijalnim sredstvima koja se mogu staviti na popis
materijalnih sredstava za potrebe obrane i pravne osobe koje su vlasnici navedenih
materijalnih sredstava dužni su, na zahtjev nadležne uprave za obranu,
dostaviti podatke o tim sredstvima radi uvođenja na popis i vođenja evidencije
materijalnih sredstava za potrebe obrane države.

Članak 14.

Građani i pravne osobe dužni su nadležnoj upravi
za obranu dati podatke o vlasništvu, tehničkim karakteristikama i stanju
materijalnih sredstava na popisu materijalnih sredstava za potrebe obrane
države te im omogućiti pregled navedenih materijalnih sredstava radi vođenja
ažurne evidencije.

Raspoređivanje i primopredaja materijalnih
sredstava

Članak 15.

Popisana materijalna sredstva za potrebe obrane
države raspoređuje nadležna uprava za obranu prema planovima popune
materijalnog ustroja i zahtjevima Oružanih snaga, tijela državne vlasti i
pravnih osoba posebno važnih za obranu države u skladu s utvrđenim kriterijima
i redoslijedom popune.

Nadležna uprava za obranu iz stavka 1. ovoga
članka izdaje vlasniku raspoređenog materijalnog sredstva evidencijsku ispravu.

Članak 16.

Na pismeni zahtjev uprave za obranu vlasnik
materijalnog sredstva dužan ga je predati Oružanim snagama odnosno tijelu
državne vlasti ili pravnoj osobi posebno važnoj za obranu države u koju je
materijalno sredstvo raspoređeno.

Članak 17.

Preuzimatelj materijalnog sredstva iz članka 16.
stavka 1. ove Uredbe prilikom preuzimanja utvrđuje njegovu ispravnost i
prikladnost za uporabu te opskrbljenost odgovarajućom opremom (alatom,
priborom, rezervnim dijelovima, gorivom i tehničkom dokumentacijom) o čemu
vlasniku sredstva izdaje odgovarajuću potvrdu.

Materijalna sredstva koja nisu ispravna ili nisu
prikladna za uporabu neće se zaprimiti.

*Naknada za ustupljena materijalna sredstva*

Članak 18.

Vlasnici materijalnih sredstava ustupljenih za
potrebe obrane države imaju pravo na naknadu za ustupanje sredstava u visini
koju određuje Vlada Republike Hrvatske.

*Postupak utvrđivanja štete*

Članak 19.

Korisnik ustupljenog materijalnog sredstva kod
kojeg je došlo do oštećenja ili uništenja sredstva dužan je prije vraćanja
sredstva vlasniku osnovati povjerenstvo za utvrđivanje štete, utvrditi
okolnosti nastanka i vrstu oštećenja te o tome sastaviti službeni zapisnik.

Za oštećena ili uništena materijalna sredstva
vlasnik materijalnog sredstva ima pravo na naknadu štete.

IV. ZAVRŠNE ODREDBE

Članak 20.

Danom stupanja na snagu ove Uredbe prestaje
važiti Uredba o izvršavanju radne obveze (»Narodne novine« br.
11/94 i 101/95.).

Članak 21.

Ova Uredba stupa na snagu osmog dana od dana
objave u »Narodnim novinama«.

Klasa: 816- 01/05-01/01

Urbroj: 5030109-05-1

Zagreb, 2. lipnja 2005.

Predsjednik

**dr****. sc. Ivo Sanader**,
v. r.

Uredba, NN 71/2005-1396